b'\n_START_ARTICLE_\nVilniaus tarptautinis oro uostas\n_START_SECTION_\nIstorija\n_START_PARAGRAPH_\nOro uostas Vilnius-Kirtimai (lenk. Wilno-Porubanek) savo veikl\xc4\x85 prad\xc4\x97jo 1932 m. rugpj\xc5\xab\xc4\x8dio 17 d. Kirtimai tuo metu buvo gyvenviet\xc4\x97 \xc5\xa1alia Vilniaus. Kasdien buvo skrendama mar\xc5\xa1rutu Var\xc5\xa1uva-Vilnius-Var\xc5\xa1uva._NEWLINE_1937 m. atidaryta tarptautin\xc4\x97 lenk\xc5\xb3 aviakompanijos LOT linija Budape\xc5\xa1tas-Krokuva-Var\xc5\xa1uva-Vilnius-Ryga-Talinas-Helsinkis, o nuo 1939 m. gegu\xc5\xbe\xc4\x97s 15 d. i\xc5\xa1 Vilniaus buvo skrendama ne tiesiai \xc4\xaf Ryg\xc4\x85, bet su tarpiniu nusileidimu Kaune. Buvo planuojama nuo 1939 m. rugs\xc4\x97jo 1 d. Vilniuje visai net\xc5\xabpti, o skristi nauja trasa Budape\xc5\xa1tas-Krokuva-Var\xc5\xa1uva-Kaunas-Ryga-Talinas-Helsinkis. T\xc4\x85 dien\xc4\x85 prasid\xc4\x97j\xc4\x99s Antrasis pasaulinis karas \xc5\xa1iuos planus sutrukd\xc4\x97._NEWLINE_Antrojo pasaulinio karo metu naudotas kariniams tikslams. Kaip civilinis oro uostas veikl\xc4\x85 atnaujino 1944 m. liepos 17 d._NEWLINE_Po karo LOT atnaujino savo skryd\xc5\xbeius \xc4\xaf Vilni\xc5\xb3. Taip 1955 m. buvo skrendama \xc4\xaf Maskv\xc4\x85 su nusileidimu Vilniuje. 1956\xe2\x80\x931957 m. i\xc5\xa1 Maskvos \xc4\xaf Berlyn\xc4\x85 buvo galima nuskristi Aeroflot ir LOT l\xc4\x97ktuvais, nutupiant tarpiniuose aerodromuose Vilniuje ir Var\xc5\xa1uvoje._NEWLINE_1961\xe2\x80\x931962 m. jau tik LOT skraidino trasa Var\xc5\xa1uva-Vilnius-Var\xc5\xa1uva. Pokaryje Maskv\xc4\x85 su Praha jung\xc4\x97 oro mar\xc5\xa1rutas su tarpiniais nusileidimais Vilniuje ir Var\xc5\xa1uvoje. Skryd\xc5\xbeius vykd\xc4\x97 tarybin\xc4\x97 Aeroflot ir \xc4\x8dekoslovak\xc5\xb3 CSA oro bendrov\xc4\x97s. Taryb\xc5\xb3 S\xc4\x85jungoje atsiradus reaktyviniams l\xc4\x97ktuvams, poreikis t\xc5\xabpti tarpiniuose aerouostuose, kad b\xc5\xabt\xc5\xb3 galima pasipildyti degal\xc5\xb3, atkrito. I\xc5\xa1 Vilniaus l\xc4\x97ktuvai \xc4\x97m\xc4\x97 kilti skryd\xc5\xbeiams tik \xc4\xaf Taryb\xc5\xb3 S\xc4\x85jungos miestus.\n_START_SECTION_\nPo nepriklausomyb\xc4\x97s\n_START_PARAGRAPH_\nPo Lietuvos nepriklausomyb\xc4\x97s atk\xc5\xabrimo 1991 m. susik\xc5\xabr\xc4\x97 nacionalin\xc4\x97s Lietuvos availinijos (Lithuanian Airlines, v\xc4\x97liau pervadintos \xc4\xaf FlyLAL). Jos paveld\xc4\x97jo Auerofloto Vilniaus baz\xc4\x97je tur\xc4\x97tus l\xc4\x97ktuvus Tu-134, Jak-40, Jak-42 ir An-24 bei An-26. Jie greitai buvo pakeisti moderniais Boeing 737, Boeing 757, Saab 340, Saab 2000 l\xc4\x97ktuvais. Susid\xc5\xabrusi su finansiniais sunkumais FlyLAL veikl\xc4\x85 nutrauk\xc4\x97 2009 m. sausio 17 d. Po Fly LAL bankroto Vilniaus oro uostas neteko reguliari\xc5\xb3 skryd\xc5\xbei\xc5\xb3 mar\xc5\xa1rut\xc5\xb3 \xc4\xaf Amsterdam\xc4\x85, Budape\xc5\xa1t\xc4\x85, Stambul\xc4\x85, Madrid\xc4\x85 ir Tbilis\xc4\xaf. Be to, FlyLAL vykd\xc4\x97 reisus \xc4\xaf Dublin\xc4\x85, Frankfurt\xc4\x85, London\xc4\x85, Milan\xc4\x85 ir Pary\xc5\xbei\xc5\xb3._NEWLINE_2004 m. savo antr\xc4\x85j\xc4\x85 baz\xc4\x99 Vilniuje atidar\xc4\x97 AirBaltic, Latvijos nacionalinis ve\xc5\xbe\xc4\x97jas, dalinai priklausantis Scandinavian Airlines bendrovei. AirBaltic skraidino orlaiviais Boeing 737 ir Fokker 50 bei vienu metu buvo tapusi did\xc5\xbeiausia oro bendrov\xc4\x99 Vilniaus oro uoste._NEWLINE_Nuo 1992 met\xc5\xb3 Vilniaus oro uostas yra Tarptautin\xc4\x97s oro uost\xc5\xb3 tarybos (ACI Europe) narys, tod\xc4\x97l aktyviai dalyvauja tarptautin\xc4\x97je Europos oro uost\xc5\xb3 veikloje. \xc4\xaemon\xc4\x97s specialistai nuolat dirba ACI Europe komitetuose: Politikos, Aviacijos saugumo, Ekonomikos, Technikos. Aviacijos saugumo ir Aerodromo prie\xc5\xbei\xc5\xabros grup\xc4\x97s specialistai mokosi ICAO regioniniame mokymo centre._NEWLINE_2014 metais \xc4\xafvykdytas Lietuvos oro uost\xc5\xb3 reorganizavimas, po kurio Vilniaus oro uostas tapo Lietuvos oro uost\xc5\xb3 Vilniaus filialu._NEWLINE_2017 m. nuo liepos 14 d. iki rugpj\xc5\xab\xc4\x8dio 18 d. oro uostas vykd\xc4\x97 kilimo ir t\xc5\xabpimo tako rekonstrukcij\xc4\x85. Numatytu laikotarpiu l\xc4\x97ktuvai Vilniuje nesileido, o susisiekimas su Lietuva buvo u\xc5\xbetikrinamas per kitus oro uostus \xe2\x80\x93 dauguma oro linij\xc5\xb3 \xc5\xa1iuo laikotarpiu skryd\xc5\xbeius perk\xc4\x97l\xc4\x97 \xc4\xaf Kaun\xc4\x85 ir Palang\xc4\x85. Visa darb\xc5\xb3 vert\xc4\x97 siek\xc4\x97 18 mln. eur\xc5\xb3.\n_START_SECTION_\nVeikla, techniniai ir statistiniai duomenys\n_START_PARAGRAPH_\nTarptautinis Vilniaus oro uostas (TVOU), kaip savaranki\xc5\xa1ka Lietuvos valstyb\xc4\x97s \xc4\xafmon\xc4\x97 veikia nuo 1991\xc2\xa0m. rugs\xc4\x97jo 30 d., steig\xc4\x97jas\xc2\xa0\xe2\x80\x93 Lietuvos Respublikos susisiekimo ministerija. TVOU u\xc5\xbeima 326 ha plot\xc4\x85 (perimetro ilgis 10,54\xc2\xa0km), jame dirba apie 700 specialist\xc5\xb3. Kilimo ir t\xc5\xabpimo tako ilgis 2 515\xc2\xa0m, plotis 50\xc2\xa0m (PCN83/F/D/X/T), II t\xc5\xabpimo kategorija, \xc4\xafrengta \xe2\x80\x9eSiemens\xe2\x80\x9c \xc5\xbeiburi\xc5\xb3 signalin\xc4\x97 sistema. Aerodromui suteikta 4 E kategorija._NEWLINE_TVOU gali aptarnauti 2000 keleivi\xc5\xb3 per valand\xc4\x85, 10000-12000 keleivi\xc5\xb3 per dien\xc4\x85 ir apie 3 milijonus keleivi\xc5\xb3 per metus. TVOU dirba dvi orlaivi\xc5\xb3 ant\xc5\xbeeminio aptarnavimo \xc4\xafmon\xc4\x97s: Baltic Ground Services (BGS) ir Litcargus, i\xc5\xa1 kuri\xc5\xb3 didesn\xc4\x99 apyvartos dal\xc4\xaf u\xc5\xbeima BGS.\n_START_SECTION_\nDirbusios aviakompanijos\n_START_PARAGRAPH_\nPo Nepriklausomyb\xc4\x97s atk\xc5\xabrimo Vilniaus oro uoste reguliarius skryd\xc5\xbeius vykd\xc4\x97 \xc5\xa1ios oro bendrov\xc4\x97s: Aer Lingus, Aerosvit Airlines, Air Ukraine, Ak Bars Aero, British Airways, Czech Airlines, EuroLOT, FlyLAL / Lithuanian Airlines, FlySmaland, Germania, Iceland Express, Yamal Airlines, KLM Royal Dutch Airlines, Air Lituanica, Small Planet Airlines, Skyways Express, Star1 Airlines, Swiss International Air Lines, UTair,  UTair-Ukraine, Transaero, Vueling, Wizz Air Ukraine, WOW air.\n_START_SECTION_\nTerminalas\n_START_PARAGRAPH_\nKeleivi\xc5\xb3 terminalas skirstomas \xc4\xaf atvykimo ir i\xc5\xa1vykimo sales. Senasis terminalas pastatytas 1954\xc2\xa0m._NEWLINE_1993\xc2\xa0m. oro uostas buvo i\xc5\xa1pl\xc4\x97stas, sen\xc4\x85j\xc4\xaf terminalo pastat\xc4\x85 sujungus su naujai pastatytu keleivi\xc5\xb3 i\xc5\xa1vykimo terminalu._NEWLINE_2007\xc2\xa0m. atidarytas modernizuotas keleivi\xc5\xb3 terminalas, atitinkantis \xc5\xa0engeno sutarties reikalavimus (atskirti \xc5\xa0engeno ir ne \xc5\xa0engeno \xc5\xa1ali\xc5\xb3 keleivi\xc5\xb3 srautai). Atnaujinto keleivi\xc5\xb3 terminalo plotas vir\xc5\xa1ija 37 t\xc5\xabkst. m\xc2\xb2, \xc4\xafrengtos 6 keleivi\xc5\xb3 laipinimo galerijos, naudojama moderni keleivi\xc5\xb3 registravimo \xc4\xafrang\xc4\x85, \xc4\xafkurtas prekybos kompleksas, atidarytas verslo klubas, Labai svarbi\xc5\xb3 asmen\xc5\xb3 (VIP) sal\xc4\x97, prie\xc5\xa1ais keleivi\xc5\xb3 terminal\xc4\x85 \xc4\xafrengtos mokamos automobili\xc5\xb3 stov\xc4\x97jimo aik\xc5\xa1tel\xc4\x97s._NEWLINE_Atvykimo sal\xc4\x97 yra pirmajame terminalo auk\xc5\xa1te, kuri skirstoma \xc4\xaf 3 sektorius. Pagrindiniu A sektoriumi naudojasi did\xc5\xbeiausia dalis atvykstan\xc4\x8di\xc5\xb3 keleivi\xc5\xb3. Jis koridoriais susisiekia su i\xc5\xa1 kair\xc4\x97s pus\xc4\x97s esan\xc4\x8diu sektoriumi B ir i\xc5\xa1 de\xc5\xa1in\xc4\x97s pus\xc4\x97s esan\xc4\x8diu sektoriumi C. I\xc5\xa1vykimo sal\xc4\x97 yra antrajame terminalo auk\xc5\xa1te, kur \xc4\xafrengta 30 keleivi\xc5\xb3 registracijos viet\xc5\xb3 bei 14 i\xc5\xa1vykimo vart\xc5\xb3.\n_START_SECTION_\nAvarijos ir incidentai\n_START_PARAGRAPH_\n1959\xc2\xa0m. gruod\xc5\xbeio 17 d. 43-ios eskadril\xc4\x97s l\xc4\x97ktuvas Li-2, ve\xc5\xbe\xc4\x99s 4 keleivius ir ma\xc5\xbedaug tonos svorio krovin\xc4\xaf (radijo detal\xc4\x97s, medikamentai ir pan.), pakilimo metu buvo nesuvaldytas ir nukrito. \xc5\xbduvo l\xc4\x97ktuvo radistas. L\xc4\x97ktuvo vadas ir mechanikas buvo sunkiai su\xc5\xbeeisti, antrasis pilotas ir \xc5\xa1turmanas patyr\xc4\x97 lengvesnius su\xc5\xbeeidimus. Keleiviai liko sveiki. Tyrimo metu nustatyta, kad pakilimas vykdytas visi\xc5\xa1kai neteisingai, o l\xc4\x97ktuvo vadas Borisas Pautovas buvo alkoholikas, tuo metu tur\xc4\x97j\xc4\x99s pagirias. Nors l\xc4\x97ktuvas dar pradin\xc4\x97je kilimo stadijoje trenk\xc4\x97si \xc4\xaf \xc5\xbeem\xc4\x99 kairiuoju ratu, l\xc4\x97ktuvo vadas toliau band\xc4\x97 kilti, kol l\xc4\x97ktuvas t\xc4\x97\xc5\xa1k\xc4\x97si \xc4\xaf \xc5\xbeem\xc4\x99 ma\xc5\xbedaug u\xc5\xbe pusantro kilometro nuo aerodromo. Informacijos apie gyventoj\xc5\xb3 aukas n\xc4\x97ra._NEWLINE_2007\xc2\xa0m. rugs\xc4\x97jo 12 d. Skandinavijos avialinij\xc5\xb3 l\xc4\x97ktuvas Bombardier Dash 8 Q400, reiso numeris 2748, pakilo i\xc5\xa1 Kopenhagos oro uosto skryd\xc5\xbeiui \xc4\xaf Palang\xc4\x85. L\xc4\x97ktuvu skrido 48 keleiviai ir 4 \xc4\xafgulos nariai. L\xc4\x97ktuvui prad\xc4\x97jus leistis Palangos oro uoste, pilotai pasteb\xc4\x97jo, kad neu\xc5\xbesifiksavo de\xc5\xa1in\xc4\x97s pus\xc4\x97s va\xc5\xbeiuokl\xc4\x97s ratas. Ma\xc5\xbedaug valand\xc4\x85 sukus ratus vir\xc5\xa1 Palangos oro uosto ir pasikonsultavus su bendrov\xc4\x97s vadovybe Kopenhagoje bei Vilniaus oro uostu, priimtas sprendimas leistis sostin\xc4\x97je, nes \xc4\x8dia platesni nusileidimo takai ir stipresn\xc4\x97s gelb\xc4\x97jimo tarnyb\xc5\xb3 paj\xc4\x97gos. Nusileid\xc4\x99s l\xc4\x97ktuvas Vilniaus oro uoste virto ant de\xc5\xa1iniojo sparno ir sustojo pasisuk\xc4\x99s 90 laipsni\xc5\xb3 kampu. Niekas i\xc5\xa1 48 keleivi\xc5\xb3 ir 4 \xc4\xafgulos nari\xc5\xb3 rim\xc4\x8diau nenukent\xc4\x97jo, jie buvo evakuoti per avarinius i\xc5\xa1\xc4\x97jimus. Medik\xc5\xb3 pagalbos prireik\xc4\x97 tik stiuardui.'